Anne Baastrup (SF), 2003-01-07:
Da Schengenkonventionen blev vedtaget og behandlet her i Folketingssalen og i Folketingets Retsudvalg, brugte vi meget energi på netop at diskutere formuleringer og fortolkningen af artikel 40 omkring observation af mistænkte.
Vi havde jo også fra SF's side på det tidspunkt forudset eller forventet, at der ville komme en videreudvikling af brugen af artikel 40.
Hvad angår den videreudvikling, der nu lægges op til, nemlig at ikkemistænkte fremover skal kunne observeres af udenlandsk politi i situationer, hvor det ikke er hastende, det vil sige, at man først skal omkring den centrale myndighed for at få tilladelse til at foretage en observation, så har jeg i virkeligheden meget svært ved rigtig at kunne se, hvad grunden skulle være til, at man anvender udenlandsk politi.
Der står også i det nye afsnit i Schengenkonventionen, at landet kan knytte betingelser til tilladelsen.
Men i lovforslaget er der sådan lidt i strid med, hvordan Justitsministeriet i øvrigt plejer at lave lovforslag, ikke beskrevet de konkrete situationer, hvor det kan komme på tale, hvor man fra dansk side vil acceptere det, og heller ikke de konkrete situationer, hvor man ikke vil acceptere det.
Ydermere er der heller ikke givet nogen beskrivelser af, hvad det så i givet fald er for nogle betingelser, man fra dansk side vil stille.
Det her er i mine øjne en relativt bred bemyndigelse, man giver til justitsministeren på et område, som i mine øjne ikke er specielt interessant.
Og til sidst: Hvad er det så for nogle betingelser, man kan skrue ind i forsøg på at styre?
Hvad er det for typer af observationer?
For det, vi jo også skal huske på, er, at fortolkningen af de enkelte kriminalitetstyper er forskellig landene imellem.
Vi skal derfor have sikkerhed for, at denne type af udvidelse af det udenlandske politis muligheder for at operere på dansk grund rent faktisk bliver beskrevet på en sådan måde, at der ikke er diskussion om, at det reelt er meget, meget, meget alvorlig kriminalitet.
Forudsætningen for, at man kan komme ind og få denne her mulighed,
er jo, at der skal kunne ske udlevering, og så på baggrund af forskellige typer af kriminalitet, der er listet op.
Den ene kriminalitetstype, jeg synes der lige skal nævnes, er menneskesmugling.
Det, jeg synes det var naturligt at spørge til, er:
Betyder denne her bestemmelse, at udenlandsk politi i givet fald kan få lov til at observere flygtninge, der søger asyl i Danmark?
Nej, vel?
Betyder denne bestemmelse, at danske myndigheder vil give udenlandsk politi mulighed for at observere ikkemistænkte, når det drejer sig om tyveri?
Nej, vel?
Der er nogle afgrænsninger, hvor vi har en fælles forståelse af, at det er relativt ikkedansk - undskyld mig udtrykket - at udenlandsk politi får mulighed for at observere her i Danmark, men omvendt skal vi så også have sikkerhed for, at den forståelse, vi lægger til grund, respekteres af de øvrige udenlandske myndigheder, som ønsker at få mulighed for at observere.
Vi vil bruge udvalgsarbejdet til grundigt at få afdækket præcis, hvad afgrænsningen er i det her lovforslag, hvad konsekvensen bliver, og få strammet op i betænkningen, således at det er helt utvivlsomt, at alle ved, hvad det handler om.